Predkladacia správa

	Predkladaný materiál bol vypracovaný v zmysle vládneho materiálu, týkajúceho sa dlhodobej koncepcie činnosti Generálneho sekretariátu pre zahraničných Slovákov pri Úrade vlády SR, ktorý v bode B.5. ukladal splnomocnencovi vlády pre zahraničných Slovákov predložiť na rokovanie vlády návrh upraveného projektu Dní zahraničných Slovákov v Slovenskej republike /ďalej len „Dní“/ a uznesenia vlády SR č. 1068 z 18. septembra 2003, ktoré ukladá podpredsedovi vlády SR a splnomocnencovi vlády SR pre zahraničných Slovákov v spolupráci s ministrom kultúry, ministrom školstva, ministrom zahraničných vecí a predsedami samosprávnych krajov zabezpečiť realizáciu Dní zahraničných Slovákov v SR do 31. júla 2003.
	Predkladaný vykonávací projekt obsahuje údaje o spôsobe realizácie, programovej skladbe, odbornom a organizačno-technickom zabezpečení,   hlavnom organizátorovi,  spoluorganizátoroch a návrhu rozpočtu. Návrh finančného zabezpečenia vyplýva z uznesenia vlády SR č. 1068 z 18. septembra 2002, ktorý v bode B.2. ukladá vedúcemu Úradu vlády SR a splnomocnencovi vlády SR pre zahraničných Slovákov uplatniť pri tvorbe návrhu rozpočtovej kapitoly Úradu vlády SR na rok 2003 finančné prostriedky vo výške 1,6 mil. Sk na realizáciu Dní zahraničných Slovákov v SR. 
	Dni zahraničných Slovákov ako vrcholná prezentácia ich súčasného života a zároveň ako vrcholné stretnutie Slovákov v zahraničí pôsobiacich v rôznych oblastiach ľudskej činnosti nadviažu na svoje predchádzajúce úspešné ročníky, z ktorých sa prvý konal už v roku 1993. Vo svojom zameraní sa Dni budú niesť v znamení 10. výročia vzniku Slovenskej republiky a vyvrcholia galakoncertom s oslavou štátneho sviatku Slovenskej republiky – sv. Cyrila a Metoda, ako aj Pamätného dňa zahraničných Slovákov. Doplňujúcim podujatím  Dní zahraničných Slovákov bude tradičná Krajanská nedeľa organizovaná každoročne mestom Detva a Domom zahraničných Slovákov v rámci Folklórnych slávností pod Poľanou v Detve. 
	Okrem hlavného organizátora, ktorým je Generálny sekretariát pre zahraničných Slovákov pri Úrade vlády SR sa na organizovaní podujatia budú podieľať zainteresované ministerstvá, Úrad Bratislavského samosprávneho kraja, Úrad Banskobystrického samosprávneho kraja, Matica slovenská, mestské a obecné úrady. Generálny sekretariát pre zahraničných Slovákov oslovil pri propagácii Dní zahraničných Slovákov celkove 87 zahraničných subjektov /krajanské spolky, organizácie, folklórne a divadelné súbory/ z 24 krajín sveta /Príloha č. 1/, pričom  na celej akcii sa zúčastní maximálne 200 účastníkov, Slovákov zo zahraničia. Celé podujatie predpokladá zabezpečenie public relations  a s tým spojenú širokú mediálnu kampaň zameranú na informovanie najširšej slovenskej a krajanskej verejnosti o hlavných zámeroch, cieľoch a konkrétnych akciách Dní zahraničných Slovákov v Slovenskej republike 2003.